EL Επίσημη Εφημερίδα της Ευρωπαϊκής Ένωσης L 1/10

ΑΠΌΦΑΣΗ ΤΗΣ ΕΠΙΤΡΟΠΉΣ

της 24ης Δεκεμβρίου 2009

που προσδιορίζει, σύμφωνα με την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, κατάλογο τομέων και κλάδων οι οποίοι θεωρείται ότι εκτίθενται σε σημαντικό κίνδυνο διαρροής άνθρακα

[κοινοποιηθείσα υπό τον αριθμό Ε(2009) 10251]

(Κείμενο που παρουσιάζει ενδιαφέρον για τον ΕΟΧ)

(2010/2/ΕΕ)

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη:

τη συνθήκη για τη λειτουργία της Ευρωπαϊκής Ένωσης,

την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (1), και ιδίως το άρθρο 10α παράγραφος 13,

Εκτιμώντας τα ακόλουθα:

(1) Κατά την οδηγία 2003/87/ΕΚ, όπως τροποποιήθηκε με την οδηγία 2009/29/ΕΚ (2), ο πλειστηριασμός πρέπει να αποτελεί τη βασική αρχή της κατανομής δικαιωμάτων εκπομπής αερίων θερμοκηπίου.

(2) Η Ένωση υποστηρίζει φιλόδοξη διεθνή συμφωνία για την κλιματική αλλαγή που θα στοχεύει στη συγκράτηση της πλανητικής αύξησης της θερμοκρασίας σε 2 °C. Σε περίπτωση που άλλες ανεπτυγμένες χώρες και άλλες μείζονες πηγές εκπομπών αερίων θερμοκηπίου δεν συμμετάσχουν στην εν λόγω διεθνή σύμβαση, μπορεί να προκληθεί αύξηση των εκπομπών των αερίων θερμοκηπίου σε τρίτες χώρες όπου η βιομηχανία δεν υπόκειται σε παρόμοιους περιορισμούς αναφορικά με το διοξείδιο του άνθρακα («διαρροή άνθρακα») και να υπονομευθεί η περιβαλλοντική ακεραιότητα και η ωφέλεια των δράσεων της Ένωσης. Για την αντιμετώπιση του κινδύνου της διαρροής άνθρακα, στην οδηγία 2003/87/ΕΚ προβλέπεται ότι, με την επιφύλαξη του αποτελέσματος των διεθνών διαπραγματεύσεων, η Ένωση πρέπει να κατανέμει δωρεάν ως δικαιώματα εκπομπής το 100 % της ποσότητας που καθορίζεται σύμφωνα με τα μέτρα κατά το άρθρο 10α παράγραφος 1 της οδηγίας 2003/87/ΕΚ, σε τομείς ή κλάδους που θεωρείται ότι εκτίθενται σε σημαντικό κίνδυνο διαρροής άνθρακα.

(3) Το αργότερο μέχρι τις 31 Δεκεμβρίου 2009, και ανά πενταετία εφεξής, η Επιτροπή προσδιορίζει τον κατάλογο των τομέων και κλάδων που θεωρείται ότι εκτίθενται σε σημαντικό κίνδυνο διαρροής άνθρακα, στο εξής «κατάλογος τομέων και κλάδων», βασιζόμενη στα κριτήρια που αναφέρονται τις παραγράφους 14 έως 17 του άρθρου 10α της οδηγίας 2003/87/ΕΚ.

(4) Σύμφωνα με το άρθρο 10α παράγραφος 14 της οδηγίας 2003/87/ΕΚ, για τον προσδιορισμό των τομέων και κλάδων που θεωρείται ότι εκτίθενται σε σημαντικό κίνδυνο διαρροής άνθρακα, η Επιτροπή εκτιμά, σε επίπεδο Ένωσης, τον βαθμό στον οποίο είναι εφικτό για τον σχετικό τομέα ή κλάδο, στο αντίστοιχο επίπεδο διαχωρισμού, να μετακυλήσει το άμεσο κόστος των απαιτούμενων δικαιωμάτων και το έμμεσο κόστος λόγω των υψηλότερων τιμών ηλεκτρικής ενέργειας που απορρέουν από την εφαρμογή της οδηγίας 2003/87/ΕΚ, στις τιμές των προϊόντων χωρίς σημαντική υποχώρηση του μεριδίου αγοράς του προς όφελος εγκαταστάσεων εκτός Ένωσης. Οι εκτιμήσεις αυτές βασίζονται σε μέση τιμή διοξειδίου του άνθρακα, σύμφωνα με την εκτίμηση επιπτώσεων εκ μέρους της Επιτροπής που συνοδεύει τη δέσμη εκτελεστικών μέτρων για τους σχετικούς με την κλιματική αλλαγή και τις ανανεώσιμες πηγές ενέργειας στόχους της Ένωσης για το 2020, καθώς και, αν υπάρχουν, σε δεδομένα των τριών τελευταίων ετών που αφορούν την εμπορία, την παραγωγή και την προστιθέμενη αξία για κάθε τομέα ή κλάδο.

(5) Σύμφωνα με το άρθρο 10α παράγραφος 15 της οδηγίας 2003/87/ΕΚ, τομέας ή κλάδος θεωρείται ότι εκτίθεται σε σημαντικό κίνδυνο διαρροής άνθρακα, εφόσον το άθροισμα του άμεσου και του έμμεσου πρόσθετου κόστους λόγω της εφαρμογής της εν λόγω οδηγίας επιφέρει σημαντική αύξηση του κόστους παραγωγής, υπολογιζόμενη ως ποσοστό της ακαθάριστης προστιθέμενης αξίας, τουλάχιστον κατά 5 % και εφόσον η ένταση των συναλλαγών με τρίτες χώρες - που ορίζεται ως η σχέση μεταξύ της συνολικής αξίας των εξαγωγών προς αυτές συν την αξία των εισαγωγών από αυτές, και του συνολικού μεγέθους της αγοράς στην Ένωση (ετήσιος κύκλος εργασιών + σύνολο εισαγωγών από τρίτες χώρες)- υπερβαίνει το 10 %. Σύμφωνα με το άρθρο 10α παράγραφος 16 της οδηγίας 2003/87/ΕΚ, τομέας ή κλάδος θεωρείται επίσης ότι εκτίθεται σε σημαντικό κίνδυνο διαρροής άνθρακα, εάν το άθροισμα του άμεσου και του έμμεσου πρόσθετου κόστους λόγω της εφαρμογής της παρούσας οδηγίας επιφέρει ιδιαίτερα μεγάλη αύξηση του κόστους παραγωγής, υπολογιζόμενη ως ποσοστό της ακαθάριστης προστιθέμενης αξίας, τουλάχιστον κατά 30 % ή εάν η ένταση των συναλλαγών με τρίτες χώρες -που ορίζεται ως η σχέση μεταξύ της συνολικής αξίας των εξαγωγών προς αυτές συν την αξία των εισαγωγών από αυτές, και του συνολικού μεγέθους της αγοράς στην Ένωση (ετήσιος κύκλος εργασιών + σύνολο εισαγωγών από τρίτες χώρες)- υπερβαίνει το 30 %.

(6) Για να προσδιοριστεί ο κατάλογος των τομέων και κλάδων που θεωρείται ότι εκτίθενται σε σημαντικό κίνδυνο διαρροής άνθρακα πρέπει να εκτιμηθεί, ως αφετηρία, ο κίνδυνος διαρροής άνθρακα σε επίπεδο οικονομικής δραστηριότητας με 3 ψηφία (επίπεδο NACE-3) ή, όταν ενδείκνυται και εφόσον υπάρχουν δεδομένα, σε επίπεδο οικονομικής δραστηριότητας με 4 ψηφία (επίπεδο NACE-4). Στον πίνακα πρέπει να συμπεριληφθούν τομείς και κλάδοι χρησιμοποιώντας την ακριβέστερη περιγραφή NACE. Υποδιαιρέθηκαν ορισμένοι τομείς επιπέδου οικονομικής δραστηριότητας με 4 ψηφία για τους οποίους διαπιστώθηκε ότι δεν εκτίθενται σε σημαντικό κίνδυνο διαρροής άνθρακα και αξιολογήθηκαν ορισμένοι κλάδοι τους με χαρακτηριστικά που επιφέρουν σημαντικά διαφορετικές επιπτώσεις απ’ ό,τι ο λοιπός τομέας.

(7) Οι πληροφορίες που είναι απαραίτητες για τον προσδιορισμό με βάση τα κριτήρια που προβλέπονται στις παραγράφους 14 έως 17 του άρθρου 10α της οδηγίας 2003/87/ΕΚ συγκεντρώθηκαν, από τον Δεκέμβριο του 2008, από τα κράτη μέλη, την Eurostat, δημόσιες και εμπορικά διαθέσιμες πηγές, καθώς και από βιομηχανικές ενώσεις. Επαληθεύτηκαν οι πληροφορίες που δεν προέρχονταν από τα κράτη μέλη ή άλλες επίσημες πηγές. Επίσης χρησιμοποιήθηκαν επεξεργασμένα από την Eurostat εμπιστευτικά δεδομένα.

(8) Τα δεδομένα του ανεξάρτητου συστήματος καταγραφής συναλλαγών της Κοινότητας (Community Independent Transaction Log, CITL) θεωρούνται ως οι ακριβέστερες, πλέον αξιόπιστες και διαφανέστερες εκτιμήσεις εκπομπών CO2 των τομέων των οποίων οι δραστηριότητες περιλαμβάνονταν στο παράρτημα Ι της οδηγίας 2003/87/ΕΚ, προτού τροποποιηθεί με την οδηγία 2009/29/ΕΚ, και, ως εκ τούτου, χρησιμοποιήθηκαν ως κύρια πηγή για τον υπολογισμό του άμεσου κόστους των δικαιωμάτων στην περίπτωση αυτών των τομέων.

(9) Όσον αφορά τις εκπομπές διεργασίας από νέες δραστηριότητες και τα αέρια θερμοκηπίου που περιλαμβάνονται στο Παράρτημα Ι της οδηγίας 2003/87/ΕΚ, όπως τροποποιήθηκε με την οδηγία 2009/29/ΕΚ, για ορισμένους τομείς με σημαντικό πλήθος μικρών εγκαταστάσεων ή με εγκαταστάσεις που είχαν εξαιρεθεί τις περιόδους 2005-2007 και 2008-2012 από το σύστημα εμπορίας δικαιωμάτων εκπομπής ή για τους οποίους δεν ήταν διαθέσιμα δεδομένα CITL ή στους οποίους δεν ήταν δυνατόν να αποδοθούν εκπομπές σε επίπεδο δραστηριοτήτων NACE-4, τα δεδομένα που συγκεντρώθηκαν για τα οικεία έτη προήλθαν από τα κράτη μέλη και από τον κατάλογο απογραφής των αερίων θερμοκηπίου που τηρεί η Ένωση. Όσον αφορά την εκτίμηση της κατανάλωσης ηλεκτρικής ενέργειας που χρησιμοποιείται για τον υπολογισμό του έμμεσου κόστους λόγω των υψηλότερων τιμών ηλεκτρικής ενέργειας, δεν διατίθενται δεδομένα από την Eurostat και ως τα πλέον αξιόπιστα είναι δυνατόν να θεωρηθούν τα δεδομένα που συγκεντρώθηκαν απευθείας από τα κράτη μέλη. Όσον αφορά την εκτίμηση της ακαθάριστης προστιθέμενης αξίας, χρησιμοποιήθηκαν δεδομένα προερχόμενα από τις στατιστικές της Eurostat για τη διάρθρωση των επιχειρήσεων, που θεωρούνται ως η ακριβέστερη πηγή. Τα δεδομένα σχετικά με τις εμπορικές συναλλαγές μεταξύ κρατών μελών και με τρίτες χώρες, τα οποία αναφέρονται από την Eurostat στη βάση δεδομένων Comext, θεωρούνται ως τα πλέον αξιόπιστα δεδομένα σχετικά με τη συνολική αξία των εξαγωγών προς τρίτες χώρες και τη συνολική αξία των εισαγωγών από τρίτες χώρες, καθώς και σχετικά με τον συνολικό κύκλο εργασιών στην Ένωση.

(10) Οι εκτιμήσεις βασίστηκαν στη μέση τιμή CO2 σύμφωνα με την εκτίμηση επιπτώσεων εκ μέρους της Επιτροπής που συνοδεύει τη δέσμη εκτελεστικών μέτρων για τους σχετικούς με την κλιματική αλλαγή και τις ανανεώσιμες πηγές ενέργειας στόχους της Ένωσης για το 2020 (3). Η τιμή CO2 που προκύπτει από το σημαντικότερο σενάριο, συμπεριλαμβανομένων των πιστωτικών μορίων από την κοινή εφαρμογή και τον μηχανισμό καθαρής ανάπτυξης, ανέρχεται σε 30 EUR ανά τόνο ισοδυνάμου CO2.

(11) Προκειμένου να εκτιμηθεί το άμεσο πρόσθετο κόστος που συνεπάγεται η εφαρμογή της οδηγίας 2003/87/ΕΚ, είναι αναγκαίο να ληφθεί υπόψη η ποσότητα δικαιωμάτων που θα έπρεπε να αγοράσει ο τομέας, εάν δεν είχε θεωρηθεί ότι εκτίθεται σε σημαντικό κίνδυνο διαρροής άνθρακα. Σύμφωνα με το άρθρο 10α παράγραφος 11 της εν λόγω οδηγίας, η ποσότητα των δωρεάν κατανεμητέων δικαιωμάτων στους εν λόγω τομείς για το 2013 πρέπει να αντιστοιχεί σε 80 % της ποσότητας που καθορίζεται σύμφωνα με το άρθρο 10α παράγραφος 1 και να μειώνεται ισόποσα ετησίως, έως ότου η ποσότητα των δωρεάν κατανεμητέων δικαιωμάτων κατέλθει στο 30 % το 2020, με στόχο να καταστεί μηδενική το 2027. Η αφετηρία για τους δείκτες αναφοράς, κατά το άρθρο 10α παράγραφος 1, είναι η μέση επίδοση των 10 % αποδοτικότερων εγκαταστάσεων του τομέα ή κλάδου στην Ένωση κατά την περίοδο 2007-2008, λαμβανομένων υπόψη των αποδοτικότερων τεχνικών, υποκαταστάτων και εναλλακτικών διεργασιών παραγωγής.

(12) Οι δείκτες αναφοράς που πρέπει να προσδιοριστούν σύμφωνα με το άρθρο 10α παράγραφος 1 της οδηγίας 2003/87/ΕΚ δεν θα εγκριθούν πριν από τα τέλη του 2010. Κατά συνέπεια, η εκτίμηση του άμεσου κόστους με βάση αυτούς τους δείκτες αναφοράς είναι δυνατόν να ληφθεί υπόψη μόνον επ’ ευκαιρία αναθεώρησης του καταλόγου των τομέων και κλάδων. Είναι λοιπόν αναγκαίο να εκτιμηθεί η ποσότητα δικαιωμάτων που πρέπει να κατανέμονται δωρεάν, ώστε να προσδιοριστεί ο κατάλογος των τομέων και κλάδων. Οι υπολογισμοί αυτοί πρέπει να γίνουν σε επίπεδο Ένωσης και για τα έτη 2013 και 2014. Σύμφωνα με τη βέλτιστη για τους σκοπούς της παρούσας απόφασης εκτίμηση που ανταποκρίνεται στις αυστηρές απαιτήσεις των δεικτών αναφοράς και εφαρμόζει το συντελεστή γραμμικής μείωσης, οι κλάδοι που δεν εκτίθενται σε σημαντικό κίνδυνο διαρροής θα πρέπει να αγοράζουν το 75 % των δικαιωμάτων το 2013 και 2014.

(13) Η εκτίμηση του έμμεσου κόστους βασίστηκε στον μέσο ευρωενωσιακό συντελεστή εκπομπών για την ηλεκτρική ενέργεια ύψους 0,465 τόνων CO2 ανά MWh, σύμφωνα με τη μοντελοποιημένη ανάλυση της δέσμης πολιτικών μέτρων της ΕΕ για το 2008 όσον αφορά την κλιματική αλλαγή και τις ανανεώσιμες πηγές ενέργειας (4), η οποία χρησιμοποιήθηκε για την εκτίμηση των επιπτώσεων εκ μέρους της Επιτροπής που συνοδεύει τη δέσμη εκτελεστικών μέτρων για τους σχετικούς με την κλιματική αλλαγή και τις ανανεώσιμες πηγές ενέργειας στόχους της Ένωσης για το 2020. Η χρήση μέσης ευρωενωσιακής τιμής είναι ενδεδειγμένη επειδή συνάδει με την απαίτηση να διεξαχθεί η εκτίμηση σε επίπεδο Ένωσης και επειδή αντικατοπτρίζει τις πραγματικές εκπομπές που συνδέονται με την ηλεκτροπαραγωγή στην Ένωση.

(14) Σύμφωνα με το άρθρο 10α παράγραφος 17 της οδηγίας 2003/87/ΕΚ, ο κατάλογος είναι δυνατόν να συμπληρωθεί μετά την ολοκλήρωση ποιοτικής αξιολόγησης, η οποία λαμβάνει υπόψη, όπου υπάρχουν σχετικά στοιχεία: τον βαθμό στον οποίον μεμονωμένες εγκαταστάσεις του τομέα και/ή κλάδου έχουν τη δυνατότητα να μειώσουν τα επίπεδα εκπομπών ή την κατανάλωση ηλεκτρικής ενέργειας, συμπεριλαμβανομένης, ανάλογα με την περίπτωση, και της αύξησης του κόστους παραγωγής που μπορεί να επιφέρει η σχετική επένδυση, π.χ. βάσει των αποδοτικότερων τεχνικών· τα χαρακτηριστικά της αγοράς (τρέχοντα και προβλεπόμενα), συμπεριλαμβανομένων των περιπτώσεων κατά τις οποίες τα ποσοστά έκθεσης του τομέα/κλάδου ή αύξησης του αμέσου και εμμέσου κόστους πλησιάζουν ένα από τα κατώφλια· και την κερδοφορία ως πιθανό δείκτη για τις μακρόπνοες επενδυτικές αποφάσεις και/ή αποφάσεις για μετεγκατάσταση.

(15) Διενεργήθηκε ποιοτική αξιολόγηση ορισμένων τομέων ή κλάδων που θεωρήθηκε ότι δεν εκτίθενται σε κίνδυνο διαρροής άνθρακα με βάση τα ποσοτικά κριτήρια που καθορίζονται στις παραγράφους 14 και 15 του άρθρου 10α της οδηγίας 2003/87/ΕΚ. Η ποιοτική αξιολόγηση εφαρμόστηκε κυρίως στους τομείς οι οποίοι δεν αντιπροσωπεύονται επαρκώς στην ποσοτική εκτίμηση και σε τομείς οι οποίοι θεωρήθηκαν οριακές περιπτώσεις ή για τους οποίους τα στατιστικά στοιχεία ήταν ανύπαρκτα ή ήταν κακής ποιότητας, και για τους οποίους τα κράτη μέλη ή εκπρόσωποι της βιομηχανίας ζήτησαν ποιοτική ανάλυση, με βάση εύλογη αιτιολόγηση και τεκμηριωμένα αιτήματα. Μετά από αυτή την αξιολόγηση, ορισμένοι από τους τομείς που αναλύθηκαν πρέπει να θεωρηθεί ότι εκτίθενται σε σημαντικό κίνδυνο διαρροής άνθρακα. Οι επιπλέον τομείς και κλάδοι που προστέθηκαν στον κατάλογο αναφέρονται χωριστά στο τρίτο μέρος του παραρτήματος της παρούσας απόφασης.

(16) Άλλοι τομείς και κλάδοι οι οποίοι, λόγω των χρονικών περιορισμών, δεν αναλύθηκαν πλήρως με αυτή την ευκαιρία ή για τους οποίους υπήρχαν περιορισμένα δεδομένα επαρκούς ποιότητας, όπως λόγου χάρη όσον αφορά την παραγωγή τούβλων και κεραμιδιών, θα επαναξιολογηθούν το συντομότερο δυνατό σύμφωνα με το άρθρο 10α παράγραφος 13 της οδηγίας και –ανάλογα με το αποτέλεσμα της ανάλυσης- θα προστεθούν στον κατάλογο.

(17) Η διεξαγωγή ποιοτικής αξιολόγησης του τομέα «Φινίρισμα υφαντουργικών προϊόντων» (κωδικός NACE 1730) οφείλεται κατά κύριο λόγο στο γεγονός ότι δεν διατίθενται επίσημα δεδομένα σχετικά με τις εμπορικές συναλλαγές σε επίπεδο Ένωσης ώστε να αξιολογηθεί η ένταση των εμπορικών συναλλαγών, καθώς και στο ότι είναι υψηλή η ένταση των εμπορικών συναλλαγών όλων των λοιπών τομέων της υφαντουργίας. Από την αξιολόγηση διαπιστώθηκε αυξημένη πίεση λόγω διεθνούς ανταγωνισμού, σημαντική πτώση της παραγωγής στην Ένωση τα τελευταία έτη και ζημίες ή ελάχιστα περιθώρια κέρδους κατά τα έτη που αξιολογήθηκαν, με αποτέλεσμα να είναι περιορισμένες οι δυνατότητες επενδύσεων και μείωσης των εκπομπών σε αυτές τις εγκαταστάσεις. Με βάση τον συνδυασμό των επιπτώσεων αυτών των παραγόντων, ο τομέας αυτός πρέπει να θεωρηθεί ότι εκτίθεται σε σημαντικό κίνδυνο διαρροής άνθρακα.

(18) Διενεργήθηκε ποιοτική αξιολόγηση του τομέα «Κατασκευή φύλλων καπλαμά, κατασκευή αντικολλητών (κόντρα πλακέ), επικολλητών, μοριοπλακών (μοριοσανίδων), ινοπλακών (ινοσανίδων) και άλλων πλακών» (κωδικός NACE 2020). Από την αξιολόγηση διαπιστώθηκαν περιορισμένη δυνατότητα μείωσης των εκπομπών χωρίς να αυξηθεί σημαντικά το κόστος, προβληματικά χαρακτηριστικά της αγοράς, όπως π.χ. υψηλή ευαισθησία τιμών και εντεινόμενες τάσεις εισαγωγών από χώρες χαμηλού κόστους κατασκευής, καθώς και σημαντικός αντίκτυπος του πρόσθετου λόγω εφαρμογής της οδηγίας 2003/87/ΕΚ κόστους στο περιθώριο κέρδους, με αποτέλεσμα να είναι περιορισμένες οι δυνατότητες επενδύσεων και μείωσης των εκπομπών σε αυτές τις εγκαταστάσεις. Με βάση τον συνδυασμό των επιπτώσεων αυτών των παραγόντων, ο τομέας αυτός πρέπει να θεωρηθεί ότι εκτίθεται σε σημαντικό κίνδυνο διαρροής άνθρακα.

(19) Διενεργήθηκε ποιοτική αξιολόγηση του τομέα «Παραγωγή πλαστικών σε πρωτογενείς μορφές» (κωδικός NACE 2416). Ως προς τα τρέχοντα χαρακτηριστικά της αγοράς, από την αξιολόγηση διαπιστώθηκαν υψηλό επίπεδο ενοποίησης με άλλα τμήματα της χημικής βιομηχανίας που θεωρείται ότι εκτίθενται σε σημαντικό κίνδυνο διαρροής άνθρακα, καθορισμός τιμών από τη διεθνή αγορά με αποτέλεσμα να εμποδίζονται μονομερείς αυξήσεις τιμών, καθώς και στρεβλώσεις της διεθνούς ή ευρωενωσιακής αγοράς λόγω αθέμιτων εμπορικών πρακτικών εκ μέρους παραγωγών από ορισμένες τρίτες χώρες. Ως προς τα προβλεπόμενα χαρακτηριστικά της αγοράς, μολονότι η ένταση εμπορικών συναλλαγών προσεγγίζει ήδη το κατώφλιο του 30 %, στον εν λόγω τομέα σημειώνεται ισχυρή αύξηση των εισαγωγών, η οποία θα συνεχιστεί, κυρίως, λόγω των μεγάλων νέων επενδύσεων στη Μέση Ανατολή. Με βάση τον συνδυασμό των επιπτώσεων αυτών των παραγόντων, ο τομέας αυτός πρέπει να θεωρηθεί ότι εκτίθεται σε σημαντικό κίνδυνο διαρροής άνθρακα.

(20) Η διεξαγωγή ποιοτικής αξιολόγησης του τομέα «Χύτευση σιδήρου» (κωδικός NACE 2751) οφείλεται κατά κύριο λόγο στο γεγονός ότι δεν διατίθενται επίσημα δεδομένα σχετικά με τις εμπορικές συναλλαγές σε επίπεδο Ένωσης ώστε να αξιολογηθεί η ένταση των εμπορικών συναλλαγών, επειδή τα κύρια προϊόντα χύτευσης είναι κατανεμημένα σε διαφορετικές ομάδες της βάσης δεδομένων Comext της Eurostat. Από την αξιολόγηση διαπιστώθηκαν περιορισμένο δυναμικό μείωσης των εκπομπών, λόγω των εν μέρει αναπόφευκτων εκπομπών που σχετίζονται με τις διεργασίες, και περιορισμένες δυνατότητες επένδυσης σε τεχνολογίες μείωσης των εκπομπών, επειδή το πρόσθετο λόγω εφαρμογής της οδηγίας 2003/87/ΕΚ κόστος έχει σημαντικό αντίκτυπο στο περιθώριο κέρδους. Ως προς τα χαρακτηριστικά της αγοράς, η συγκέντρωση της αγοράς είναι χαμηλή, ενώ είναι υψηλός ο βαθμός συγκέντρωσης των τομέων των πελατών. Τούτο σημαίνει ότι ο τομέας αυτός έχει περιορισμένες δυνατότητες να μετακυλήσει το πρόσθετο κόστος. Δεδομένα σχετικά με τις εμπορικές συναλλαγές τα οποία προέρχονται από άλλες πηγές δείχνουν επίσης την αυξανόμενη διεθνοποίηση του εμπορίου προϊόντων χύτευσης. Με βάση τον συνδυασμό των επιπτώσεων αυτών των παραγόντων, ο τομέας αυτός πρέπει να θεωρηθεί ότι εκτίθεται σε σημαντικό κίνδυνο διαρροής άνθρακα.

(21) Η διεξαγωγή ποιοτικής αξιολόγησης του τομέα «Χύτευση ελαφρών μετάλλων» (κωδικός NACE 2753), οφείλεται κατά κύριο λόγο στο γεγονός ότι δεν διατίθενται επίσημα δεδομένα σχετικά με τις εμπορικές συναλλαγές σε επίπεδο Ένωσης ώστε να αξιολογηθεί η ένταση των εμπορικών συναλλαγών, επειδή τα κύρια προϊόντα χύτευσης είναι κατανεμημένα σε διαφορετικές ομάδες της βάσης δεδομένων Comext της Eurostat. Ως προς τα χαρακτηριστικά της αγοράς, η αξιολόγηση έδειξε χαμηλή συγκέντρωση της αγοράς και υψηλό βαθμό εξάρτησης από τη ζήτηση εκ μέρους ενός τομέα με υψηλή συγκέντρωση. Τούτο σημαίνει ότι ο τομέας έχει περιορισμένες δυνατότητες να μετακυλήσει το πρόσθετο κόστος. Επιπλέον, οι ζημίες ή τα ελάχιστα περιθώρια κέρδους κατά τα έτη που αξιολογήθηκαν είχαν δυσμενείς επιπτώσεις στη δυνατότητα επενδύσεων για τη μείωση των εκπομπών, εξέλιξη που είναι δυνατόν να επιδεινωθεί περαιτέρω με το πρόσθετο κόστος. Δεδομένα σχετικά με τις εμπορικές συναλλαγές τα οποία προέρχονται από άλλες πηγές δείχνουν επίσης την αυξανόμενη διεθνοποίηση του εμπορίου προϊόντων χύτευσης. Με βάση τον συνδυασμό των επιπτώσεων αυτών των παραγόντων, ο τομέας αυτός πρέπει να θεωρηθεί ότι εκτίθεται σε σημαντικό κίνδυνο διαρροής άνθρακα.

(22) Κατά τον προσδιορισμό του καταλόγου τομέων και κλάδων πρέπει να συνεκτιμηθεί, εφόσον είναι διαθέσιμα τα σχετικά δεδομένα, το κατά πόσον τρίτες χώρες, με καθοριστικό μερίδιο της παγκόσμιας παραγωγής στους τομείς ή κλάδους που θεωρείται ότι εκτίθενται σε σημαντικό κίνδυνο διαρροής άνθρακα, δεσμεύονται ρητώς να μειώσουν τις εκπομπές αερίων του θερμοκηπίου από τους αντίστοιχους τομείς ή κλάδους και εντός του ίδιου χρονικού διαστήματος, σε βαθμό συγκρίσιμο με αυτόν της Ένωσης, καθώς και το κατά πόσον η αποδοτικότητα άνθρακα των εγκαταστάσεων των χωρών αυτών είναι ανάλογη με εκείνη των εγκαταστάσεων που λειτουργούν στην Ένωση. Επί του παρόντος, μόνο η Νορβηγία, η Ισλανδία και η Ελβετία έχουν αναλάβει τέτοιες δεσμεύσεις και, από κοινού, δεν έχουν καθοριστικό μερίδιο της παγκόσμιας παραγωγής στους τομείς ή κλάδους που θεωρείται ότι εκτίθενται σε σημαντικό κίνδυνο διαρροής άνθρακα. Όσον αφορά την αποδοτικότητα από απόψεως άνθρακα, δεν είναι διαθέσιμα τα σχετικά δεδομένα που είναι αναγκαία για την αξιολόγηση, επειδή δεν είναι συγκρίσιμοι οι ορισμοί στατιστικών μεγεθών και εν γένει απουσιάζουν συνολικά δεδομένα για το εκάστοτε απαιτούμενο επίπεδο διαχωρισμού και ανάλυσης κατά τομέα. Κατά συνέπεια, τα κριτήρια που καθορίζονται στην παράγραφο 18 του άρθρου 10α της οδηγίας 2003/87/ΕΚ δεν είχαν καμία συνέπεια στον κατάλογο των τομέων και κλάδων.

(23) Η αξιολόγηση στην οποία βασίζεται ο κατάλογος των τομέων και κλάδων έχει καλύψει όλους τους κωδικούς NACE από τον 1010 έως και τον 3720, δηλαδή τους τομείς εξόρυξης, λατόμευσης και μεταποίησης. Το 2010 θα αναλυθούν από την Επιτροπή ορισμένοι άλλοι βιομηχανικοί τομείς που δεν εμπίπτουν στους αξιολογηθέντες κωδικούς NACE, αλλά των οποίων οι μόνιμες εγκαταστάσεις καλύπτονται δυνητικά από τις διατάξεις του συστήματος εμπορίας εκπομπών της ΕΕ όσον αφορά τη διαρροή άνθρακα. Σε περίπτωση που οποιοσδήποτε από αυτούς τους βιομηχανικούς τομείς πληροί τα κριτήρια που αναφέρονται τις παραγράφους 14 έως 17 του άρθρου 10α της οδηγίας 2003/87/ΕΚ, θα προστεθεί στον κατάλογο κατά την ετήσια επικαιροποίησή του.

(24) Ο εν λόγω κατάλογος ισχύει τα έτη 2013-2014, με την επιφύλαξη της έκβασης των διεθνών διαπραγματεύσεων.

(25) Σχετικά με τον κατάλογο των τομέων και κλάδων ζητήθηκε η γνώμη διαφόρων άμεσα ενδιαφερομένων –όπου περιλαμβάνονται τα κράτη μέλη, βιομηχανικές ενώσεις, περιβαλλοντικοί μη κυβερνητικοί οργανισμοί και πανεπιστημιακοί– και οι πληροφορίες σχετικά με τη διαδικασία κατάρτισης του καταλόγου δημοσιεύτηκαν στο δικτυακό τόπο της Επιτροπής (5).

(26) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής για την αλλαγή του κλίματος,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Οι τομείς και κλάδοι που απαριθμούνται στο Παράρτημα θεωρείται ότι εκτίθενται σε σημαντικό κίνδυνο διαρροής άνθρακα.

Το 2010 θα αναλυθούν από την Επιτροπή ορισμένοι άλλοι βιομηχανικοί τομείς που δεν εμπίπτουν στους αξιολογηθέντες κωδικούς NACE (από τον κωδικό 1010 έως και τον κωδικό 3720), αλλά καλύπτονται δυνητικά από τις διατάξεις του συστήματος εμπορίας εκπομπών της ΕΕ όσον αφορά τη διαρροή άνθρακα. Σε περίπτωση που οποιοσδήποτε από αυτούς τους βιομηχανικούς τομείς πληροί τα κριτήρια που αναφέρονται τις παραγράφους 14 έως 17 του άρθρου 10α της οδηγίας 2003/87/ΕΚ, θα προστεθεί στον κατάλογο κατά την ετήσια επικαιροποίησή του.

Άρθρο 2

Η παρούσα οδηγία απευθύνεται στα κράτη μέλη.

Βρυξέλλες, 24 Δεκεμβρίου 2009. Για την Επιτροπή Σταύρος ΔΉΜΑΣ Μέλος της Επιτροπής

(1) ΕΕ L 275 της 25.10.2003, σ. 32.

(2) ΕΕ L 140 της 5.6.2009, σ. 63.

(3) http://ec.europa.eu/energy/climate_actions/doc/2008_res_ia_en.pdf

(4) Π. Κάπρος κ.ά.. (2008): Model-based Analysis of the 2008 EU Policy Package on Climate Change and Renewables, Primes Model – E3MLab/Εθνικό Μετσόβιο Πολυτεχνείο, Ιο 2008

http://ec.europa.eu/environment/climat/pdf/climat_action/analysis.pdf

(5) http://ec.europa.eu/environment/climat/emission/carbon_en.htm